Overtræder man straffeloven ved at være lønnet ansat som telefonpasser for prostituerede på et bordel, hvor man tager mod tidsbestillinger fra kunder? Det spørgsmål tog Højesteret stilling til tirsdag, og svaret er ifølge retten »nej«.

Anklagen lød på, at de syv tiltalte, som alle har besvaret telefoner på bordeller, gennem deres job brød loven ved at fremme »kønslig usædelighed ved for vindings skyld eller i oftere gentagne tilfælde at optræde som mellem­mand«. En anklage, som Anklagemyndigheden argumenterede for, da telefonpasserne både optrådte som mellemmænd mellem kunder og prostituerede, mens de også gjorde det for »vindings skyld«, fordi de blev betalt for det.

Anklagen var landsretten enig i, men i Højesteret valgte dommerne at følge forsvarernes argument om, at når en kunde ringer, er intentionen om at benytte sig af prostitution allerede klar. Derimod er bestemmelsens betegnelse af »mellemmandsvirksomhed«, når »der er tale om selvstændig formidling af kontakt mellem en prostitueret og en kunde«, fastslog Højesteret.

På den baggrund er de tiltalte blevet frifundet.